招李漢臣飲與漢臣别九年相視癯然各已翁矣
作者：吳則禮
朝代：宋

paragraphs: 平生三毛爾，鬢髪眉與鬚。
奈何忽霜雪，星星欲無餘。
手中木上座，枯槁正類渠。
而我方兩忘，隱几者誰歟。
是身那有堅，寢飯姑如如。
舊持祖師令，似守商君書。
老夫亦耄矣，戒律今全除。
惟兹笑及嗔，二法元不殊。
獨當招故人，濁酒滿眼沽。
非徒洗離羣，且復澆索居。
白魚良已佳，黄菊端未疏。
肯來共情話，寧辭辦籃輿。